Á ḿbū awômo ai mwomǒ yā édzóē Yosafat, ǹkúkúmá yā Yúda, ńgɔ Yoram, mɔ́n Akhab, a ngátə́bə ǹkúkúmá yā Ísraɛ̂l á Samaría, a ngádzóe á táŋ mim̀bú awômo ai míbɛ̄. 2A ngábɔ̄ é mam mə́ nə́ ábē á mís mə́ Ńtondôbə, a fyáŋán bɔ̌ naa sə̌ kig anə́ ésīá bân nyiá, amú énye a ngávaa anág Baal yǎ ésīá á ngálóŋ. Hədá a fyáŋán bɔ̌ nālá, a ngátimbi ai ǹsə́m Yéroboam, mɔ́n Nevath, éví yā á ngābɔ̄ nâ Ísraɛ̂l a səm; təge wá lūm mvús. 4Mésha, ǹkúkúmá yǎ Moab, a ngábə́ ńtə́le biyə́m; ǎ kadəgə və́ ńkúkúmá yā Ísraɛ̂l á ḿbū ósə bɔ́n miǹtómbá ǹtɛd, bəyóm míńtómbá bakúda ǹtɛd ai mim̀vɔ̌d myábán mísə. 5Hədá, éyɔŋ Akhab a wú yǎ, ńdɔ ǹkúkúmá yā Moab a ngátsaman ai ǹkúkúmá yā Ísraɛ̂l. 6Abǒg tē ńdɔ ǹkúkúmá Yoram a ngákódō á Samaría, ǎ ngaláŋ Ísraɛ̂l ásə. 7Ńdɔ a ngálóm ḿbāndá ábə Yosafat yǎ Yúda nâ: “Ǹkúkúmá yā Moab ǎ tsaman yǎ ai ma yə o nə ma dzǎm sɔ́ vɔ́lī bītá ai Moab ?” Nyé ai nyé nâ: “Owé mayi sɔ́; mə nə anə́ wā, bod báma anə́ éḿbōe, bikabilí byáma anə́ éḿbīe.” 8Ńdɔ̄ fə a ngádzó nâ: “Byǎyi kíī zēn fé?” Yoram nyé nâ: “É zēn yǎ ńkōd ńnǎm yā Edom.” 9Ńdɔ ǹkúkúmá yā Ísraɛ̂l ó ngátíe bân ǹkúkúmá yā Yúda ai ǹkúkúmá yā Edom. Bə́ bɔ̄ ńkɔ̄dɔ̄ná dulu məlú zamgbál, məndím mə́ ngadzə́man ású ńsámbá bítá ai ású bíyə́m bí ngábə́ bí toŋo bɔ́ á mvús. 10Ǹkúkúmá yā Ísraɛ̂l nyé nâ: “Ákīé ! Ndə Ǹtondôbə a ngálóē bíā miǹkúkúmá mílɛ́ nə́ a və́ bíā á mɔ́ mə́ Moab a!” 11Yosafat nyé nâ: “Ngǎ profɛ́d Ǹtondôbə a nə há, nə́ bǐ síli Ǹtondôbə ábə̄ nyé ?” Ńdɔ mod ḿbɔ́g yǎ bītúgā bí ńkúkúmá yā Ísraɛ̂l a ngáyalan nâ: “Elizé, mɔ́n Shafat, a nə há, ǎ kadəgə soe Éli məndím á mɔ́.” 12Ńdɔ Yosafat a ngádzó nâ: “Ebúg Ńtondôbə é nə̄ ábə̄ nyé.” Ńdɔ̄ hḿ ńkūkúmá yā Ísraɛ̂l, ǹkúkúmá yā Yúda, ai ǹkúkúmá yā Edom bə́ ngásigi ábə̄ nyé.